ร้าน  Doi Chaang Coffee Café  นี้ตั้งอยู่ชั้น 1 ของอาคาร Q – House สาทรค่ะ  ปกติที่นี่คิดค่าจอดรถชั่วโมงละ 100 บาท แต่ถ้ามาแวะซื้อเครื่องดื่ม – ทานของว่างที่ร้านนี้ก็สามารถนำบัตรจอดรถมาแสตมป์เพื่อจอดฟรีชั่วโมงแรกได้ ส่วนชั่วโมงถัดๆมาคิด 30 บาท เมื่อมีเหตุต้องมาใช้บริการที่จอดรถของที่นี่ ก็เลยต้องถือโอกาสนั่งพักจัดมื้อเบาๆไปซะด้วยเลย กวาดตาดูคร่าวๆนอกจากเครื่องดื่มแล้วทางร้านก็ยังมีของว่างทานง่ายๆจำพวกแซนด์วิชและเบเกอรี่ต่างๆให้เลือกพอสมควร  ลองไปตามนี้เลยค่ะ

● Ham Cheese Sandwich – จัดใส่จานมาให้เรียบร้อย ขนมปังนุ่มดีใช้ได้ อุ่นมาร้อนๆชีสเยิ้มนิดๆกำลังน่าทาน จัดว่าโอเคเลยทีเดียวนะ

● Hot Americano (ราคา 50 บาท) – ราคาไม่แรง น่าคบดีไม่น้อย ชิมแล้วไม่ขมไหม้ ไม่เปรี้ยวฝาด และไม่เหนียวคอ จิบเพลินสอบผ่านค่ะ

● Hot Caramel Macchiato (ราคา 65 บาท) – ชงมาได้สัดส่วนฟองนม – กลิ่นกาแฟ – ความหวาน – และกลิ่นคาราเมลที่กำลังลงตัวไม่มากไม่น้อย ทำ Latte Art มาให้ซะด้วย ชิมแล้วชอบมากกว่าแก้วที่แล้วนิดนึงล่ะ

ที่จริงไม่มั่นใจเหมือนกันว่าร้านนี้เป็นร้านสาขาของดอยช้างจริงตามป้ายหน้าร้านหรือเปล่า เพราะตอนจะเพิ่มร้านเช็คดูใน website ของดอยช้างก็ไม่เห็นมีสาขานี้อยู่ในลิสท์  แต่ไม่ว่าจะใช้เมล็ดกาแฟของแบรนด์ไหน เท่าที่ชิมดูก็รู้สึกว่ากาแฟที่นี่ใช้ได้ทีเดียว ราคาก็กลางๆไม่ถูกไม่แพง แถมได้ลดค่าที่จอดรถอีกต่างหาก ถ้าผ่านมาแถวนี้ก็น่าแวะค่ะ
 